myers-briggs – Elämää verkostoissa
Avainsana: myers-briggs
Introvertin ja ekstravertin nettielämä
Tönäisyn tähän kirjoitukseen antoi Anna Tiihonen blogipostissaan tyyppi, jossa hän kertoi oivalluksistaan työhteisöön liittyen: miten ekstravertti nauttii sosiaalisista kokouksista ja saa voimaa suorasta vuorovaikutuksesta kun taas introvertti väsyy ollessaan sosiaalinen muiden tahtiin. Hän antoi linkkejä vuoden 2005 suomalaisen blogosfäärin tapahtumiin, joita en aiemmin ollut tullut katsoneeksi. Etenen aikajärjestyksessä omiin kokemuksiin sitoen.
2005 seurasin joitakin suomalaisia blogeja, mea-nimimerkkiä eniten. Hän oli voittanut Kultaisen Kuukkelin ja sai huomiota. Minua viehätti hänen tyylinsä kertoa arkipäivän havainnoista. Kerran kommentoin mutta sain tylyn vastaanoton, hän sanoi suoraan että kirjoitus oli tarkoitettu sille-ja-sille ts. ei kuka tahansa ollutkaan tervetullut. Sedis oli Helsingin yliopistolta, hän jäi mieleen. Sunäitis nimimerkkiä luulin ensin oikeasti mean äidiksi, sellaista se oli. Oli jännä katsoa nyt blogipersoona koontia ja sitä edeltänyttä Sedis-blogausta. Nämäkin olivat vuodelta 2005 mutta en niitä aikoinaan huomannut. Siellä oli tehty selvitys silloisen blogiyhteisön persoonallisuustyypeistä Myers-Briggs-kyselyllä, jonka voi itsearviona tehdä netissä. Koonnissa näkyy että introvertti-alkuisia blogaajia oli enemmistö, mutta myös ekstravertteja. Tuntumani mukaan blogit käsittelivätkin tuolloin henkilökohtaisia asioita, harrastuksia ym. Sunäitis on ekstravertti, havaintoni vastaavat tulosta – sittemmin olemme tavanneet ja osoittautuneet kollegoiksi ammatillisessa opettajankoulutuksessa. En kommentoi enempää, kun tunnen tuolloista blogiyhteisöä niin heikosti.
2009 kuulin CCK08- kurssin tutkimusta suunnittelevalta blogituttavalta Jenny Mackness, miten hän kokeili tyyppianalysoida oman ja tiimin jäsenten blogit. Analyysi auttoi jäsentämään myrskyisää tiimityötä (yksi oli scientist, 2 thinker, 1 protector). Jenny jatkoi vielä toisessa blogikirjoituksessaan pohtien, onko introvertin vaikeampi osallistua nettielämään kuin puheliaan ekstravertin. Tällöin oli pohdittavana myös Vicki Davisin ’coolcatteacher’ blogikirjoitus, jossa hän kävi läpi monia blogaajia ja näytti kuvia mitkä osat heidän aivoistaan aktivoituivat blogatessa. Hän ei aikaillut nimien yhdistämistä tuloksiin, Jenny oli kuvannut tiimin tuloksia nimettöminä. Kuka tahansa voi toki heittää analyysiin minkä tahansa blogin ja saada tiedon, mutta silti minua hiukan oudoksutti kuin toisista noin avoimesti kirjoitettiin. – Suomeksi analyysi ei toimi vielä, tulee kohtelias huomautus.
2009 kerroin tässä blogissa tuloksia itsestäni otsikolla blogipersoonallisuus. Se oli mielestäni kunnianosoitus semanttiselle webille, tuntui mukavalta saada sekunnissa tuloksia blogiraapustusten pohjalta. Hyväksyin tulokset omalta osalta. Muita en olisi tohtinut kokeilla tai ainakaan julkistaa. Oli kyseessä yksittäinen mukava kokemus webin uusista mahdollisuuksista.
2010 osallistuin PLENK-kurssille ja siellä oli menossa arviointiin liittyvä jakso. Minulle muistui mieleen tuo edellä kuvattu ja heitin postin Test your blog, please! Sain 15 vastausta ja kaikki olivat introvetti-perustaisia: 10 henkilöä sai INTP Thinker ja 5 INTJ Scientist. Pohdiskeltiin miten samanmielisiä tai -suuntaisia oltiin kyseisellä kurssilla. Alan pohti että missä ekstravertit mahtaa olla, kaljalla kaverien kanssa varmaan. Chris näki osallistujien olevan kiinnostuneita teknologioista ja pohti miten muilla aloilla mahtaisi olla. – No itse en ole teknologiaan suuntautunut vaan introvertti psykologian ja kasvatuksen ammattilainen.
2011 palaan alkuun: lempitviittaajani @annatee kertoi tuosta blogistaan, johon alussa linkitin, ja kaikki tämä palautui mieleen. Hän kertoi nimenomaan persoonallisuustestistä Myers-Briggs eikä suinkaan blogianalyyseistä, mutta perusta on ihan sama. Persoonallisuuden keskeisistä, pysyvistä ulottuvuuksista joista voi nähdä yhteyksiä aivojen toimintaan. Introversion ohella blogiystävilläni PLENK -kurssilla painottui intuitiivisuus ja ajattelu. Minusta tuo on uskottava tulos, tällaiset tyypit kirjoittavat tällaisia blogeja 🙂 Tulos syntyy itsearviointina kun kyselyyn vastaa ja semanttinen web nappaa saman blogeista ja näyttää tekstin mitä on käyttänyt. Ihan selvää? Tässä testi.
Julkaistu marraskuu 2, 2011 heinäkuu 7, 2015 Kategoriat menetelmiä, oppimisen laatu, vuorovaikutustaAvainsanat myers-briggs, persoonallinen oppiminen, psykologiaJätä kommentti artikkeliin Introvertin ja ekstravertin nettielämä